《分司院前植蓼雨后着花嫣然感秋怀土》
明代·陆深

我家本住江湖上，独客远怜山谷中。忽见庭花红带雨，恍疑浦树碧含风。

此身去住浑无赖，随地寒暄自不同。试问桑榆能几许，长途南北又西东。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。